Eskom implementeer fase 6(Foto: Twitter) Eskom het Maandagmiddag sy beurtkragskedule opgestoot na fase 6‑beurtkrag. Dit is die eerste keer wat Eskom beurtkrag in só ŉ drastiese mate toepas. “Ons vra opreg om verskoning dat ons vanaf 18:00 Maandagmiddag fase 4‑beurtkrag moet opskuif na fase ses,” lui ŉ verklaring deur Eskom laat Maandagmiddag. Dit is omdat Eskom tegniese probleme by hul Medupi-kragsentrale in Limpopo ondervind en dus nou ŉ tekort aan opwekkingskapasiteit het. Luidens die verklaring het swaar reën boonop probleme met die hantering van steenkool, sowel as bedryfsprobleme veroorsaak. Die kragkenner Chris Yelland het verlede Donderdag getwiet dat nie ŉ enkele opwekkingseenheid toe by die Kusile-kragsentrale in werking was nie. Eskom kon nie bevestig hoe lank dié fase in werking sal wees nie. “Ons herinner kragverbruikers dat fase 6‑beurtkrag nie rede tot paniek is nie, aangesien die stelsel doeltreffend bestuur word,” sê Eskom. Tydens fase 6 word 6 000 MW bespaar deur Suid-Afrikaners om die beurt van krag te voorsien. Dit beteken in effek dat langer kragonderbrekings meer gereeld voorkom. Eskom sê sy tegniese spanne sal deur die nag werk om meer krag so vinnig moontlik te herstel. “Beurtkrag is ŉ verantwoordelik beheerde proses wat geïmplementeer word om ŉ totale ineenstorting van die kragstelsel te voorkom. Die stelsel maak voorsiening vir beurtkrag om nog tot op fase 8 geïmplementeer word.”